དག་ནས་མཁའ་འགྲོའི་རོལ་པར་ངོ་ཤེས་ཤིང་གདིང་ཐོབ་པར་གྱིས་ཤིག༔ངོ་ཤེས་ཤིང་ཡིད་ཆེས་པ་ཙམ་གྱིས་གྲོལ་བ་ཐོབ་པར་ངེས་སོ༔དེ་ནས་གྲི་གུག་ཕུར་པ་ཐོགས་ལ༔ཧཱུྃ༔ཁམས་གསུམ་དབང་སྡུད་གྲི་གུག་དང་༔འཁོར་བ་ཡོངས་སྒྲོལ་ཕུར་པ་འདི༔སྐལ་ལྡན་ཁྱོད་ལ་གཏད་པ་ཡིས༔ཁམས་གསུམ་དབང་དུ་བསྡུ་བ་དང་༔འཁོར་བ་ཡོངས་སྒྲོལ་དབང་ཐོབ་ཤོག༔རྩ་སྔགས་མཐར༔སརྦ་ག་ན་ཨ་བྷི་ཥིཉྩ་ཨཱཿདེ་ནས་ཧོམ་དང་དགང་གཟར་བླུགས་ཐོགས་ལ༔ཧཱུྃ༔འཁོར་འདས་ཁྱབ་གདལ་ཡེ་ཤེས་ལྷའི༔སྣང་སྲིད་ཞལ་གྱི་ཧོམ་ཁུང་དུ༔སྣོད་བཅུད་བདུད་རྩིའི་ངང་བསྒྱུར་དང་༔དུག་ལྔ་དུག་གསུམ་རྒྱུད་བསྐྱེད་པའི༔དགྲ་བགེགས་སྲེག་བླུགས་བསྟབ་པའི་དབང་༔མ་ལུས་ཡོངས་རྫོགས་ཐོབ་པར་ཤོག༔ཨོཾ་བཛྲ་ཀྲོ་ཏ་དགྲ་བགེགས་ཛྭ་ལ་རཾ་ག་ན་ཨ་བྷི་ཥིཉྩ༔དེ་ནས་ལིངྒ་དང་ཐུན་རྫས་གཏད་ལ༔ཧོཿབདག་ཏུ་འཛིན་པའི་རྒྱུ་བྱས་ཤིང་༔རྐྱེན་སྣང་ལོག་འདྲེན་དགྲ་དང་བགེགས༔མ་ལུས་བཀུག་བསྒྲལ་མནན་བསྲེགས་ཀྱི༔དབང་རྣམས་མ་ལུས་ཡོངས་རྫོགས་ཀུན༔སྐལ་ལྡན་ཁྱོད་ལ་ཐོབ་པར་ཤོག༔གུ་རུ་དྷེ་ཝ་ཌཱ་ཀི་ནཱི་སརྦ་ས་མ་ཡ༔སརྦ་ག་ན་ཨ་བྷི་ཥིཉྩ་ཨཱཿདེ་ནས་དང་པོ་ཌཱ་མ་རུ་ཐོགས་ལ༔ཧོཿའཁོར་འདས་མཉམ་སྦྱོར་ཌཱ་མ་རུ༔སྐལ་ལྡན་ཁྱོད་ལ་གཏད་པ་ཡིས༔འཁོར་བ་མྱང་འདས་ཆེན་པོ་རུ༔མ་སྤངས་བསྒྱུར་བའི་དབང་ཐོབ་ཤོག༔ཨ་བྷི་ཥིཉྩ༔གཉིས་པ་རྡོར་དྲིལ་ཐོགས་ལ༔ཧཱུྃ༔ཐབས་ཀྱི་རང་བཞིན་རྡོ་རྗེ་དང་༔ཤེས་རབ་རང་བཞིན་དྲིལ་བུ་ཡིས༔སྐལ་ལྡན་བུ་ལ་དབང་བསྐུར་རོ༔ཆོས་རྣམས་ཆོས་ཉིད་སྤྲོས་བྲལ་ངང་༔སྐྱེ་མེད་རྟོགས་པའི་དབང་ཐོབ་ཤོག༔ཨཱཿབཛྲ་དྷརྨ་ཡ་ཧྲཱིཿད་ཡ་ཨ་བྷི་ཥིཉྩ་ཨཱཿགསུམ་པ་རྐང་གླིང་ཐོགས་ལ༔ཧོཿསྙན་ལ་རིང་མཛེས་མི་རྐང་གླིང་༔སྐལ་ལྡན་བུ་ལ་གཏད་པ་ཡིས༔བདག་མེད་ཤེས་རབ་རྟོགས་པ་དང་༔ཁམས་གསུམ་དབང་སྡུད་དབང་ཐོབ་ཤོག༔ཨཱཿསརྦ་དྷརྨ་ག་ག་ན་ཨ་བྷི་ཥིཉྩ་ཨཱཿབཞི་པ་མི་ལྤགས་གཡང་གཞི་ཐོགས་ལ༔ཧོཿརྒྱ་ཆེ་བརྗིད་ལྡན་ཞིང་ཆེན་ལྤགས༔སྐལ་ལྡན་བུ་ལ་གཏད་པ་ཡིས༔བདག་སྣང་བདག་མེད་ངང་དུ་ཞིག༔གཉིས་སྣང་རང་གྲོལ་ངང་བཤིག་ཅིང་༔སྲིད་གསུམ་ཟིལ་གྱིས་གནོན་པ་དང་༔འཁོར་བ་ཡོངས་སྒྲོལ་དབང་ཐོབ་ཤོག༔ཨཱཿསརྦ་དྷརྨ་ཀཱ་ཡ་ཕཊ༔ཨ་བྷི་ཥིཉྩ་ཨཱཿལྔ་པ་མེ་ལོང་གཏད་ལ༔ཧོཿགསལ་སྒྲིབ་མེད་པའི་ཡེ་ཤེས་སུ༔ཀུན་བྱེད་རྒྱལ་པོ་འཕོ་བ་ཡི༔སྒྱུ་ལུས་ཚོགས་འགྱེད་ལས་བྱེད་དེས༔འགྲོ་རྣམས་སྒྲོལ་བའི་དབང་ཐོབ་ཤོག༔ཨོཾ་ཛྙཱ་ན་དྷརྨ་ཀཱ་ཡ་སརྦ་ཨ་བྷི་ཥིཉྩ་ཨཱཿདྲུག་པ་ཨ་དཀར་པོ་ཐོགས་ལ༔ཧོ༔ཨ་ནི་སྐྱེས་འགགས་གནས་གསུམ་བྲལ༔ཁྱབ་གདལ་ཡུམ་ཆེན་དགོངས་པ་རྫོགས༔སྐལ་ལྡན་བུ་ལ་གཏད་པ་ཡིས༔སྐྱེ་མེད་ཆོས་ཀྱི་སྐུར་གྲོལ་ནས༔ལྷ་འདྲེའི་འགྲོ་དོན་འབྱུང་བ་དང་༔ཚོམ་བུ་གཅིག་ཏུ་སངས་རྒྱས་པའི༔ཆོས་ཉིད་ཁྱབ་གདལ་དབང་ཐོབ་ཤོག༔བདུན་པ་ཐིག་ལེ་ལྔའི་ཀློང་དུ་ཕྱག་མཚན་ལྔ་ཨོཾ་ཨཱཿཧཱུྃ་སྭཱ་ཧཱཿས་མཚན་པ་བསྟན་ཏེ༔ཧཱུྃ༔བདེ་གཤེགས་རྒྱལ་བ་ཐམས་ཅད་ཀྱི༔སྐུ་གསུང་ཐུགས་ཡོན་ཕྲིན་ལས་ཀུན༔ཡོངས་སུ་རྫོགས་པའི་དབང་འདི་ནི༔སྐལ་ལྡན་ཁྱོད་ལ་བསྐུར་བ་ཡིས༔རྒྱུད་སྡེ་རྒྱ་མཚོའི་དཀྱིལ་འཁོར་དུ༔འཆད་ཉན་བསྒོམ་སྒྲུབ་རྩོད་བརྩམ་པའི༔དབང་མཆོག་ཡོངས་སུ་རྫོགས་ཐོབ་ཤོག༔སྨིན་ཅིང་གྲོལ་ནས་འགྲོ་བའི་དོན༔ཐོགས་པ་མེད་པར་འབྱུང་བར་ཤོག༔ཨོཾ་ཛྙཱ་ན་ཙཀྲ་སརྦ་ཨ་བྷི་ཥིཉྩ་ཧཱུྃ༔ལུས་ཀྱི་སྒྲིབ་པ་དག༔སྐུ་ཡི་དམ་ཚིག་ཉམས་ཆག་སྐོང་༔བུམ་པ་སྐུ་ཡི་དབང་ཐོབ༔ལུས་ལྷར་བསྒོམ་པ་ལ་དབང་སྟེ༔མཐར་རྡོ་རྗ
འེི་སྐུ་དང་གཉིས་སུ་མེད་པར་གྲོལ་བའི་དབང་ང་ོ༔དེ་ནས་བྷནྡྷ་བདུད་རྩི་ཐོགས་ལ༔ཧཱུྃ༔ཡེ་ཤེས་བྷནྡྷར་བདུད་རྩི་འཁྱིལ༔མ་ཚོགས་མཁའ་འགྲོ་རྒྱ་མཚོ་ཡི༔གསུང་གི་ཡང་བཅུད་འདི་ལ་རྫོགས༔སྐལ་ལྡན་ཁྱོད་ཀྱི་ངག་དུ་བླུད༔རླུང་ཁམས་སྒྲིབ་པ་གནས་དག་ནས༔གསང་བ་གསུང་གི་དབང་ཐོབ་ཤོག༔ཨཱཿསརྦ་ཛྙཱ་ན་ཌཱ་ཀི་ནཱི་ཝཱཀ་ཧྲཱིཿད་ཡ་ཨ་བྷི་ཥིཉྩ་ཨཱཿདེ་ནས་སྔགས་ཕྲེང་ཐོགས་ལ༔ཧཱུྃ༔མ་མོ་མཁའ་འགྲོ་ཐམས་ཅད་ཀྱི༔གསུང་གི་ཡང་སྙིང་སྔགས་ཕྲེང་གིས༔སྐལ་ལྡན་བུ་ལ་དབང་བསྐུར་རོ༔ངག་སྒྲིབ་དག་ནས་ཉམས་ཆག་སྐོང་༔བཟླས་པ་སྔགས་ཀྱི་དབང་ཐོབ་ཤོག༔སྔགས་ཕྲེང༔ཨ་བྷི་ཥིཉྩ་ཨཱཿདེ་ནས་ཨཱཿཡིག་ཐོགས་ལ༔ཧཱུྃ༔ཨཱཿཡིག་རྒྱལ་ཀུན་གསུང་གི་སྙིང་༔སྐལ་ལྡན་བུ་ལ་དབང་བསྐུར་རོ༔གསང་བ་གསུང་གི་དབང་ཐོབ་ཅིང་༔རྡོ་རྗེའི་གསུང་དང་གཉིས་མེད་ཤོག༔སྔགས་ཕྲེང༔ཝཱཀ་ཨ་བྷི་ཥིཉྩ་ཨཱཿདེ་ནས་བྱང་སེམས་དཀར་དམར་ཐོགས་ལ༔ཧོཿརིགས་ལྔ་ཡབ་ཡུམ་སྙོམས་འཇུག་གི༔ཐབས་ཤེས་བཅུད་ཆེན་བྱང་སེམས་ཀྱིས༔སྐལ་ལྡན་བུ་ལ་དབང་བསྐུར་རོ༔ཐབས་ཤེས་གཉིས་མེད་དབང་ཐོབ་ཤོག༔བོ་དྷི་ཙིཏྟ་ཛྙཱ་ན་ཨ་མྲྀ་ཏ་ཨ་བྷི་ཥིཉྩ་ཧོཿདང་པོ་ཨཱཿཡིག་མཐིང་ག་ཐོགས་ལ༔ཨཱཿསྐྱེ་འགགས་གནས་གསུམ་བྲལ་བ་ཡི༔ཁྱབ་གདལ་ཆོས་དབྱིངས་ཀུན་བཟང་མོ༔ཡེ་རིག་ཀ་དག་མཁའ་འགྲོ་མའི༔རིག་པ་རང་ལ་དབང་བསྐུར་རོ༔ཨཱཿཨ་བྷི་ཥིཉྩ་ཨཿགཉིས་པ་ཡཾ་ལྗང་གུ་ལ་ཡེ་ཤེས་ལྔའི་རླུང་འཕྲོ་བ་གཏད་ལ༔ཧོཿཁྱབ་བདག་ཡུམ་ཆེན་དམ་ཚིག་སྒྲོལ༔ཡེ་ཤེས་རླུང་ལྔའི་འབྱུང་གནས་མོ༔སྐལ་ལྡན་ཁྱོད་ལ་དབང་བསྐུར་རོ༔བྱིན་རླབས་ཡེ་ཤེས་རླུང་ལྔ་ཡིས༔རླུང་ཁམས་གནས་དག་རྩ་མདུད་གྲོལ༔གྲུབ་པ་བརྒྱད་ལ་དབང་ཐོབ་ཅིང་༔འཕོ་བ་ཆེན་པོར་དབང་ཐོབ་ཤོག༔གསུམ་པ་ཨ་ཤད་དམར་པོ་མེ་འབར་བ་ཐོགས་ལ༔ཧོཿབདེ་ཆེན་ཡེ་ཤེས་གནམ་ཞལ་མ༔ཤེས་རབ་ཡེ་ཤེས་སྦར་བ་མོ༔ཨ་ཤད་འོད་ཀྱི་རང་བཞིན་ཤར༔སྐལ་ལྡན་བུ་ལ་དབང་བསྐུར་རོ༔ཤེས་རབ་ཡེ་ཤེས་ཆེན་པོ་ཡི༔རབ་འབར་བདེ་དྲོད་རབ་རྒྱས་ནས༔མེ་ཁམས་གནས་དག་རྩ་བདུད་གྲོལ༔གྲུབ་པ་བརྒྱད་ལ་དབང་བསྒྱུར་ཞིང་༔འཕོ་བ་ཆེན་པོར་དབང་ཐོབ་ཤོག༔ཨོཾ་པྲཛྙཱ་ཛྙཱ་ན་ཛྭ་ལ་ཨ་བྷི་ཥིཉྩ༔བཞི་བ་ཧཾ་ཡིག་དཀར་པོ་ཐོགས་ལ༔ཧོཿརིགས་ཀུན་ཡོངས་འདུས་ཧེ་རུ་ཀ༔བདེ་སྟོང་བདུད་རྩིའི་འབྱུང་གནས་དཔལ༔ཧཾ་ཡིག་དཀར་པོའི་རྣམ་པར་ཤར༔སྐལ་ལྡན་བུ་ལ་དབང་བསྐུར་རོ༔མས་དབབ་ཚོགས་མཆོད་དབང་གི་ལམ༔ཡར་འདྲེན་འགྲམ་པ་དགའ་བཞིའི་ལམ༔རྩ་ཁམས་གནས་དག་རྩ་མདུད་གྲོལ༔དཔའ་བོ་མཁའ་འགྲོའི་དལ་ཞལ་མཐོང་༔རླུང་ཁམས་གནས་དག་སེམས་ཉིད་ཀྱང༔འོད་གསལ་ཆོས་སྐུའི་ངང་ལ་འཕོས༔ཐིག་ལེ་རང་དབང་ཐོབ་པ་དང་༔མཆོག་གི་དངོས་གྲུབ་ལ་རོལ་ཏེ༔འཕོ་བ་ཆེན་པོར་དབང་ཐོབ་ཤོག༔ཨོཾ་གུ་ཧྱ་ཛྙཱ་ན་པྲཛྙཱ་ཛྙཱ་ན་སརྦ་ཨ་བྷི་ཥིཉྩ༔ལྔ་པ་དར་དཀར་གྱི་ཨཾ་རག་གཏད་ལ༔ཧཱུྃ༔དུས་གསུམ་སངས་རྒྱས་ཐམས་ཅད་དང་༔ཡེ་ཤེས་མཁའ་འགྲོའི་བྱིན་བརླབ་པས༔དར་དཀར་དྲི་མེད་ན་བཟའ་འདིས༔སྐལ་ལྡན་བུ་ལ་དབང་བསྐུར་རོ༔ཕྱི་ནང་ཕུང་ཁམས་སྐྱེ་མཆེད་ཀུན༔ཡེ་ཤེས་སྒྱུ་མའི་རོལ་པར་དག༔འབྱུང་བ་དྭངས་མའི་བཅུད་ལེན་ཅིང་༔འཆི་བ་མེད་པའི་དབང་འབྱོར་ནས༔འཇའ་ལུས་ཆེན་པོར་དབང་ཐོབ་ཤོག༔ཨོཾ་ཨ་ཛྙཱ་ན་སྤཪྴེ་ཨ་བྷི་ཥིཉྩ་ཧཱུྃ༔དྲུག་པ་ལོངས་སྤྱོད་རྫོགས་སྐུའི་ཆས་རྣམས་གཏད་ལ༔ཧཱུྃ༔ཡེ་ཤེས་རང་མདངས་སྤྲུལ་པ་ཡི༔ལོངས་སྤྱོད་རྫོགས་སྐུའི་ཆས་རྣམས་ཀྱིས༔སྐལ་ལྡན་བུ་ལ་དབང་བསྐུར་རོ༔རྩ་རླུང་ཐིག་ལེ་གནས་དག་ནས༔དགའ་བཞིའི་ཡེ་ཤེས་མངོན་གྱུར་ཞིང་༔དབང་བཞི་ཡོངས་སུ་རྫོགས་ཐོབ་ཀྱིས༔རྣམ་མང་སྒྱུ་འཕྲུལ་འཁོར་ལོ་ཡི༔ཐབས་ཀྱིས་འགྲོ་ཀུན་རྣམ་འདྲེན་གྱི༔ལོངས་སྤྱོད་རྫོགས་སྐུའི་དབང་ཐོབ་ཤོག༔གུ་རུ་དྷེ་ཝ་ཌཱ་ཀི་ནཱི་བུདྡྷ་དྷརྨ་སངྒ་དྷརྨ་ཀཱ་ཡ་ནིརྨ་ཀཱ་ཡ་སཾ་བྷོ་ཀཱ་ཡ་སརྦ་ཨ་བྷི་ཥིཉྩ༔ཨོཾ་ཨཱཿཧཱུྃ་སྭཱ་ཧཱ༔ཐོད་པ་གཏད་ལ༔སྐལ་ལྡན་རིགས་ཀྱི་བུ་ཁྱོད་ལ༔མཚན་ལྡན་ཐོད་པ་འདི་གཏད་དོ༔ད་ནས་སྣང་སྲིད་འཁོར་འདས་ཀུན༔ཡེ་གཞི་གཅིག་ཏུ་རྟོགས་ནས་སུ༔རང་སྣང་དབང་དུ་བསྡུ་བ་དང་༔གཞན་སྣང་ཟིལ་གྱིས་གནོན་པ་ཡིས༔བདེ་སྟོང་ཡེ་ཤེས་བཅུད་ཆེན་ལ༔རོལ་ཞིང་རོ་སྙོམས་དབང་ཐོབ་ཤོག༔ཨོཾ་ཨཱཿཛྙཱ་ན་བྷནྡྷ་ཛྙཱ་ན་ཨ་མྲྀ་ཏ་སརྦ་ཨ་བྷི་ཥིཉྩ༔དེ་ནས་གར་གྱིས་ཆས་དྲུག་ལ་སོགས་གཏད་དེ༔ཧོཿསྐལ་ལྡན་རིགས་ཀྱི་བུ་ཁྱོད་ལ༔བར་ཆད་ཀུན་སེལ་སྙན་རྒྱན་དབང་༔ཚེ་བསོད་རྒྱས་ཕྱིར་ཨག་ཚོམ་སྨར༔མ་བཅོས་ཁྱབ་གདལ་དབུ་སྐྲ་དང་༔དྲི་མེད་གར་གྱི་ཆས་རྣམས་ཀྱིས༔དབང་མཆོག་ཡོངས་རྫོགས་ད་ཐོབ་ཤོག༔རྩ་ཁམས་ཡེ་དག་གཞལ་ཡས་སུ༔དཔའ་བོ་མཁའ་འགྲོའི་དབང་ཐོབ་ཤོག༔དཀར་དམར་ཐིག་ལེའི་རཀྟའི་ཆར༔དཔའ་བོ་ཡབ་ཡུམ་དབང་ཐོབ་ཤོག༔བ་སྤུ་བྱེ་བ་ས་ཡ་ལ༔ཡེ་ཤེས་མཁའ་འགྲོའི་དབང་ཐོབ་ཤོག༔རྣལ་འབྱོར་གདོས་བཅས་སྒྱུ་ལུས་ལ༔ཡེ་ཤེས་སྒྱུ་མའི་དབང་ཐོབ་ཅིང་༔ཡེ་ཤེས་རང་མདངས་རྒྱན་གོས་ཀྱི༔རང་བྱུང་རང་ཤར་དབང་ཐོབ་ཤོག༔འཁོར་ལོ་ལྔ་ཡི་རྩ་འདབ་ལ༔ཞི་ཁྲོ་ཡོངས་རྫོགས་དབང་ཐོབ་ཤོག༔ཨོཾ་ཨཱཿཛྙཱ་ན་པཉྩ་ཧྲཱིཿད་ཡ་དྷརྨ་ཀཱ་ཡ་ཨ་བྷི་ཥིཉྩ་ཨོཾ་ཨཱཿཧཱུྃ་སྭཱ་ཧཱ་ཨཱཿངག་གི་སྒྲིབ་པ་དག༔གསུང་གི་ཉམས་ཆག་སྐོང་༔གསང་བའི་དབང་ཐོབ༔ངག་སྔགས་བཟླ་བ་ལ་དབང་སྟེ་རྡོ་རྗེའི་གསུང་དང་གཉིས་སུ་མེད་པར་འགྱུར་རོ༔དེ་ནས་རིག་མ་མཚན་ལྡན་གཏད་ལ༔ཧོཿདུས་གསུམ་རྒྱལ་བ་ཐམས་ཅད་ཀྱི༔བྱིན་གྱིས་བརླབས་པའི་མཛའ་ན་མོ༔མཛེས་ཤིང་ཡིད་འོང་ལང་ཚོས་བརྒྱན༔སྙན་པའི་ངག་དབྱངས་འཇམ་པའི་ཚིག༔ཉོན་མོངས་གནས་དག་ཡེ་ཤེས་ལྡན༔དྲན་པས་བདེ་སྟོང་ཡེ་ཤེས་བསྐྱེད༔རེག་པས་དགའ་བཞི་སྦར་བ་མོ༔གསང་བ་ཐབས་ཀྱི་གྲོགས་ཡིན་ཏེ༔དེ་རིང་སྐལ་ལྡན་བུ་ཁྱོད་ལ༔གཏད་དོ་བསྐུར་རོ་གསང་སྔགས་དབང་༔མ་ལུས་ཡོངས་སུ་རྫོགས་ཐོབ་ཤོག༔ཛྙཱ་ན་པཉྩ་མུ་དྲ་སརྦ་ཨ་བྷི་ཥིཉྩ་ཧཱུྃ་ཨཱཿཏ་ན་ཨ་བྷི་ཥིཉྩ་སྭཱ་ཧཱ༔དེ་ནས་རྡོ་རྗེ་ཐོགས་ལ༔ཧཱུྃཿགཞོམ་ཞིག་བྲལ་བ་རྡོ་རྗེའི་ཐུགས༔མ་དང་མཁའ་འགྲོ་ཐམས་ཅད་ཀྱི༔ཐུགས་ཀྱི་དབང་མཆོག་ཁྱོད་ལ་བསྐུར༔རྡོ་རྗེའི་ཐུགས་དང་གཉིས་མེད་ཤོག༔སྔགས༔སརྦ་ཛྙཱ་ན་ཙིཏྟ་ཨ་བྷི་ཥིཉྩ་ཧཱུྃ༔དེ་ནས་ཧཱུྃ་ཧྲཱིཿའི་ཡི་གེ་ཐོགས་ལ༔ཧཱུྃ་ཧྲཱིཿམ་དང་མཁའ་འགྲོ་ཡི༔ཐུགས་ཀྱི་ཡང་སྙིང་ཡི་གེར་ཤར༔རིགས་དང་དཀྱིལ་འཁོར་རྣམ་མང་གི༔སྒྱུ་འཕྲུལ་འཁོར་ལོ་འདི་ལ་རྫོགས༔སྐལ་ལྡན་ཁྱོད་ལ་དབང་བསྐུར་རོ༔ཡེ་ཤེས་དང་ནི་འཇིག་རྟེན་གྱི༔མ་དང་མཁའ་འགྲོ་ཐམས་ཅད་ཀྱི༔ཐུགས་དབང་ཡོངས་སུ་རྫོགས་ཐོབ་ཤོག༔སྔགས༔སརྦ་ཛྙཱ་ན་ཙིཏྟ་ཨ་བྷི་ཥིཉྩ་ཧཱུྃ་ཨཱཿདེ་ནས་ཡེ་ཤེས་རང་མདངས་སོ་སོར་གསལ་བ་ཐ་དད་མི་མངོན་པ་གཅིག་ཏུ་མཉམ་སྦྱོར་སྣང་གསལ་ཐོགས་ལ༔ཨཱཿསྐུ་གསུམ་ངོ་བོ་མཉམ་སྦྱོར་བའི༔ཡེ་ཤེས་ལྔ་རྫོགས་སྣང་གསལ་འདི༔ངོ་བོ་ཆོས་སྐུ་ཀུན་བཟང་མོ༔རང་བཞིན་གསང་བ་ཡེ་ཤེས་མ༔གསལ་བ་ཡེ་ཤེས་མཚོ་རྒྱལ་ཏེ༔དཀར་མདངས་ཆོས་དབྱིངས་ཡེ་ཤེས་ལ༔མཐིང་གསལ་མེ་ལོང་ཡེ་ཤེས་སོ༔སེར་གསལ་མཉམ་ཉིད་ཡེ་ཤེས་ཏེ༔དམར་གསལ་སོར་རྟོག་ཡེ་ཤེས་མདངས༔ལྗང་གུ་བྱ་གྲུབ་ཡེ་ཤེས་སོ༔ཡེ་ཤེས་མཁའ་འགྲོའི་རིགས་ལྔའི་སྐུ༔མ་བརྩལ་ལྷུན་གྲུབ་རྫོགས་པ་ཡི༔རྩལ་སྣང་སྒྱུ་འཕྲུལ་མཁའ་འགྲོའི་ཚོགས༔སོ་སོར་སྟོན་ཀྱང་ཐ་མི་དད༔ཡེ་ཤེས་མཉམ་སྦྱོར་སྣང་གསལ་གྱིས༔སྐལ་ལྡན་བུ་ལ་དབང་བསྐུར་རོ༔སྒོ་གསུམ་རྡོ་རྗེ་གསུམ་ཏུ་འཕོས༔བུམ་གསང་ཤེས་རབ་ཡེ་ཤེས་དང༔རྡོ་རྗེ་ཚིག་གི་དབང་ཐོབ་སྟེ༔ཡེ་ཤེས་མཁའ་འགྲོའི་སྐུ་བརྙེས་ཤིང་༔གང་འདུལ་ཐབས་དང་སྒྱུ་འཕྲུལ་གྱིས༔གདུལ་བྱ་འགྲོ་བ་འདྲེན་པར་ཤོག༔རྩ་སྔགས༔སརྦ་ཨ་བྷི་ཥིཉྩ་སྭཱ་ཧཱ༔ཡིད་ཀྱི་སྒྲིབ་པ་དག༔ཐུགས་ཀྱི་ཉམས་ཆག་སྐོང་༔རྡོ་རྗེ་ཐུགས་ཤེས་རབ་ཡེ་ཤེས་ཀྱི་དབང་ཐོབ༔ཡིད་ཏིང་ངེ་འཛིན་བསྒོམ་པ་ལ་དབང་སྟེ་མཐར་ཐུག་འོད་གསལ་ཆོས་ཀྱི་སྐུ་ཐོབ་བོ༔དེ་ནས་ཤེལ་རྡོ་ཐོགས་ལ༔ཧཱུྃ༔མཁའ་འགྲོའི་འདུས་པའི་ཐུགས་ཀྱི་དངོས༔ཤེལ་མིག་སྦྱར་བ་འདི་ལ་ལྟོས༔འོད་ལྔ་ཡེ་ཤེས་ལྔ་རུ་གསལ༔སྐལ་ལྡན་ཁྱོད་ལ་དབང་བསྐུར་རོ༔སྔགས༔ཛྙཱ་ན་ཧྲཱིཿད་ཨ་བྷི་ཥིཉྩ་ཧཱུྃ༔དེ་ནས་ཆོས་ཉིད་དོན་གྱི་དབང་བསྐུར་བ་ནི༔སློབ་མ་རྣམ་སྣང་གི་ཆོས་བདུན་དུ་བཞུགས་ལ༔ཧོཿསྐལ་ལྡན་རིགས་ཀྱི་བུ་རྣམས་མ་ཡེངས་པར་ཉོན་ཅིག༔རང་རིག་སྟོང་གསལ་འཛིན་མེད་ཁྱབ་གདལ་མཐའ་དབུས་བྲལ་བའི་ཀློང་དུ་ལྷུག་པར་ཞོག་ལ་ལྟོས་ཤིག༔དབུས་ཕྱོགས་ན་ཆོས་དབྱིངས་ཡེ་ཤེས་ཀྱི་འོད་དང་འཇའ་ཐིག་དཀར་གསལ་སངས་རྒྱས་མཁའ་འགྲོ༔ཤར་ཕྱོགས་ན་མཐིང་གསལ་འོད་ཐིག་འཆར་བ་མེ་ལོང་ཡེ་ཤེས་དང་རྡོ་རྗེ་མཁའ་འགྲོ༔ལྷོ་ཕྱོགས་ན་སེར་གསལ་འོད་ཐིག་མཉམ་ཉིད་ཡེ་ཤེས་དང་རིན་ཆེན་མཁའ་འགྲོ༔ནུབ་ཕྱོགས་ན་དམར་གསལ་འོད་ཐིག་སོར་རྟོག་ཡེ་ཤེས་དང་པདྨ་མཁའ་འགྲོ༔བྱང་ཕྱོགས་ན་འོག་ཐིག་ལྗང་གུ་འཆར་བ་འདི་ཀ་བྱ་གྲུབ་ཡེ་ཤེས་དང་ལས་ཀྱི་མཁའ་འགྲོའོ༔གཞན་ཡང་ཅི་ཡང་མ་ངེས་པའི་འོད་ཐིག་སྣ་ཚོགས་འཆར་བ་འདི་དག་ཡེ་ཤེས་ཀྱི་རང་རྩལ་སྣ་ཚོགས་